Svrček, Miloš, poslanec NR SR (2022-09-21):
Ďakujem pekne za slovo, pán predsedajúci. Cieľom tohto predloženého legislatívneho návrhu je, ako som spomínal v úvodnom slove, zrovnoprávnenie Slovenskej správy ciest ako správcu ciest I. triedy s ostatnými správcami ciest. Slovenská správa ciest je jediným správcom, jedinou organizáciou v rámci rezortu dopravy, čo sa týka ciest, bez zákonného vecného bremena, čo spôsobuje narastajúce komplikácie pri správe ciest I. triedy. Návrh na doplnenie zákona vychádza z obdobnej úpravy zákonného vecného bremena ako v zákone č. 513/2009, ktorým je zákon o dráhach a o zmene a doplnení niektorých zákonov. Má teda oporu v súvisiacej legislatívnej úprave a jeho opodstatnenosť a využitie je potvrdené aj aplikačnou praxou. Čiže nejde o nejaký návrh, ktorý sme si vycucali z prsta. Ide o návrh, ktorý vzišiel z odbornej vecnej diskusie jednak s ľuďmi, ktorí pracujú na ministerstve dopravy, a jednak je to aj pripravené po komparácii s legislatívnou úpravou v iných zákonoch, ktoré sa týkajú iných druhov dopravy. Majetkovo-právne vysporiadanie pozemkov pod cestami I. triedy je dlhoročným problémom, s ktorým Slovenská správa ciest v zastúpení bojuje bez, alebo s ktorými Slovenská republika v zastúpení Slovenskou správou ciest bojuje bez akejkoľvek zákonnej opory. Slovenská správa ciest ako správca ciest I. triedy bola doposiaľ jediným vlastníkom a správcom pozemných komunikácií a jedinou organizáciou v rámci rezortu dopravy a výstavby bez zákonného vecného bremena a následkom toho čelí mnohým súdnym sporom o vydanie bezdôvodného obohatenia, resp. náhrady za užívanie za pozemky pod cestami I. triedy, ktoré sú majetkovoprávne nevysporiadané v dôsledku zmeny právnych úprav v časoch výstavby cesty až po dnešnú právnu úpravu a legislatívu, ktorú máme určenú do dnešného dňa. Textácia návrhu zákona vychádza z právnej úpravy zákonného vecného bremena. Napríklad tak ako som spomínal pre železnice, ktoré sú uvedené v zákone o dráhach, pričom účelom zákona je napraviť neúnosný a diskriminačný stav právnej úpravy nahrávajúci špekulantom s pozemkami, ktorí od pôvodných vlastníkov účelovo skupujú pozemky pod cestami I. triedy a následne žiadajú potom o vydanie bezdôvodného obohatenia a výkup pozemku od Slovenskej republiky, ktorá je v týchto prípadoch zastúpená Slovenskou správou ciest, za niekoľkonásobne vyššiu cenu. Tieto nároky vlastníkov pozemkov pod cestami I. triedy znamenajú značnú a nepredvídanú záťaž, samozrejme, pre rozpočet verejnej správy, pre verejné financie, vo forme povinností plniť do troch dní od vydania právoplatných súdnych rozhodnutí, resp. exekučných výziev. Požiadavka na legislatívnu úpravu zákonného vecného bremena bola na súdnych pojednávaniach formulovaná zo strany sudcov dokonca, reprezentujúcich výkon súdnej moci v štáte s odkazom na nedostatočnú legislatívnu úpravu v danej veci. Návrh zákona bude mať určite pozitívny vplyv na verejné financie v zmysle zamedzenia nárazových neplánovaných povinností k úhrade neprimeraných plnení vyplývajúcich zo súdnych rozhodnutí a exekučných výziev na účet špekulantov s pozemkami a plánovania verejných financií na postupné vysporiadanie pozemkov pod stavbami postupným zápisom zákonného vecného bremena do katastra nehnuteľností podľa dopredu pridelených finančných prostriedkov. Návrh zákona, samozrejme, bude mať aj negatívny vplyv na verejné financie z dôvodu potreby čerpania finančných prostriedkov na úhradu primeraných náhrad, avšak potreba čerpania finančných prostriedkov na majetkovoprávne vysporiadanie pozemkov už dlhodobo existuje a pretrváva bez ohľadu na navrhovaný zákon. Návrh zákona bude mať aj pozitívny vplyv na služby verejnej správy pre občana. Nebude mať vplyv a dopad na sociálne vplyvy ani na podnikateľské prostredie. Uzákonenie predkupného práva vlastníka a správcu cesty je právny mechanizmus, ktorý sťaží špekulantom s pozemkami skupovať veľké výmery pozemkov bez toho, aby ich najprv ponúkli vlastníkovi cesty na nich umiestnené. Čiže, kolegyne, kolegovia, toto je právna úprava, ktorá výrazným spôsobom pomôže Slovenskej správe ciest a de facto Slovenskej republike, ministerstvu dopravy a výstavby pri riešení majetkovoprávneho vysporiadania pozemkov pod cestami. Mnohí pochádzate z mnohých regiónov od východu po západ Slovenska, od severu po juh. Viete, aké sú problémy napríklad s opravou mostov v súčasnosti, ako nám padajú mosty a aký problém pri majetkovoprávnom vysporiadaní pozemkov pod týmito mostami. A týmto, touto zákonnou úpravou, s ktorou my teraz prichádzame aj s pánom kolegom Kašperom, chceme výrazným spôsobom zrýchliť tú možnosť opráv týchto ciest a majetkovoprávneho vysporiadania pod týmito stavbami. Takže ja si myslím, že toto je právna úprava, ktorá výrazným spôsobom pomôže jednak aj úradníkom na jednotlivých relevantných orgánoch verejnej moci, ale, a verejnej správy, ale, samozrejme, aj nám vodičom, motoristom, ktorí určite budú očakávať pozitívny prínos opravených ciest a mostov a týmto návrhom zákona tomu výrazne pomôžeme. Takže ja by som vás chcel potom poprosiť aj o podporu pri tomto návrhu, aby sme to posunuli do druhého čítania a, samozrejme, ak máte aj nejaké návrhy na zlepšenie tejto úpravy, sem s nimi. Som otvorený týmto návrhom a poďme o tom diskutovať, aby sme pomohli jednak štátu a jednak občanom, aby mohli chodiť po lepšej a kvalitnejšej infraštruktúre, ako máme v súčasnosti. Zároveň by som chcel aj poďakovať zamestnancom ministerstva dopravy a výstavby, sekcii cestnej dopravy, že nám pomohli ako spolunavrhovateľom, mne aj pánovi poslancovi Kašperovi, s prípravou tejto legislatívy a s ozrejmením informácií z aplikačnej praxe, kde sme zhodnotili, že tento návrh zákona je mimoriadne prospešný. Ďakujem pekne.